CELEX: 32013D0116
Language: lt
Date: 1362441600000
Title: 2013/116/ES: 2013 m. kovo 5 d. Tarybos įgyvendinimo sprendimas, kuriuo Nyderlandų Karalystei leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio

7.3.2013   
            
            
               LT
            
            
               Europos Sąjungos oficialusis leidinys
            
            
               L 64/4
            
         TARYBOS ĮGYVENDINIMO SPRENDIMAS
   2013 m. kovo 5 d.
   kuriuo Nyderlandų Karalystei leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
   (2013/116/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Nyderlandų Karalystė laiškais, kuriuos Komisija užregistravo 2012 m. liepos 12 d. ir 2012 m. spalio 4 d., paprašė leidimo taikyti specialią priemonę, kuria nukrypstama nuo Direktyvos 2006/112/EB 193 straipsnio nuostatų dėl asmens, kuriam tenka prievolė sumokėti pridėtinės vertės mokestį (PVM);
            
         
               (2)
            
            
               remdamasi Direktyvos 2006/112/EB 395 straipsnio 2 dalimi, 2012 m. spalio 17 d. laišku Komisija apie Nyderlandų Karalystės pateiktą prašymą pranešė kitoms valstybėms narėms. 2012 m. spalio 19 d. laišku Komisija pranešė Nyderlandų Karalystei, kad turi visą, jos manymu, prašymui įvertinti būtiną informaciją;
            
         
               (3)
            
            
               Direktyvos 2006/112/EB 193 straipsnyje nustatyta, kad mokesčių administratoriui PVM paprastai sumoka apmokestinamasis asmuo, tiekiantis prekes ar teikiantis paslaugas. Nyderlandų Karalystės prašomos leidžiančios nukrypti nuostatos tikslas – užtikrinti, kad, esant tam tikroms aplinkybėms, asmeniui, kuriam tiekiamos tam tikros prekės, tektų prievolė sumokėti PVM už konkrečius gaminius: mobiliuosius telefonus, integrinių grandynų prietaisus, žaidimų pultus ir nešiojamus asmeninius kompiuterius;
            
         
               (4)
            
            
               Nyderlandų Karalystė nurodo, kad prekybininkai prekiaudami šiais gaminiais užsiima nesąžininga veikla – parduoda gaminius, tačiau mokesčių administratoriams nemoka PVM. Tačiau jų klientai turi teisę į PVM atskaitą, nes turi galiojančią sąskaitą faktūrą. Piktybiškiausi atvejai – kai prekės tiekiamos kelis kartus (toliau – karuselinis sukčiavimo metodas), nemokant PVM. Šiomis aplinkybėmis Nyderlandų mokesčių tyrimų tarnyba pastebėjo, kad sukčiavimas perkeliamas iš mobiliųjų telefonų ir integrinių grandynų prietaisų srities į sukčiavimą žaidimų pultų ir nešiojamų asmeninių kompiuterių srityje.
            
         
               (5)
            
            
               nustačius, kad prievolė sumokėti PVM tenka asmeniui, kuriam yra tiekiamos prekės, leidžiančia nukrypti nuostata nuo Direktyvos 2006/112/EB 193 straipsnio būtų panaikinta galimybė tokiu būdu slėpti mokesčius;
            
         
               (6)
            
            
               siekdami užtikrinti veiksmingą leidžiančios nukrypti nuostatos taikymą ir užkirsti kelią mokesčių slėpimui mažmeninės prekybos srityje arba tiekiant kitus produktus, Nyderlandų Karalystė turėtų nustatyti tinkamas kontrolės ir ataskaitų teikimo prievoles. Be to, dėl minimalios apmokestinamos sumos ribos turėtų būti sumažintas pavojus, kad bus pradėta sukčiauti mažmeninės prekybos srityje;
            
         
               (7)
            
            
               leidimas turėtų galioti tik labai trumpą laikotarpį, nes visų pirma dar neaišku, kokį poveikį atvirkštinio apmokestinimo tvarka gali daryti PVM sistemų veikimui ją taikančiose arba kitose valstybėse narėse. Leidimo galiojimo pabaigos data sutampa su panašių suteiktų leidžiančių nukrypti nuostatų, susijusių su mobiliaisiais telefonais ir integrinių grandynų prietaisais, pabaigos data, kad ateityje būtų galima suformuoti išsamesnę ir darnesnę kovos su sukčiavimu politiką;
            
         
               (8)
            
            
               ši leidžianti nukrypti nuostata neturės neigiamos įtakos Sąjungos nuosaviems ištekliams, gaunamiems iš PVM,
            
         PRIĖMĖ ŠĮ SPRENDIMĄ:
   1 straipsnis
   Nukrypstant nuo Direktyvos 2006/112/EB 193 straipsnio, Nyderlandų Karalystei leidžiama nustatyti, kad prievolė sumokėti PVM tenka apmokestinamajam asmeniui, kuriam tiekiamos toliau išvardytos prekės:
   
               a)
            
            
               mobilieji telefonai, t. y. prietaisai, pagaminti arba pritaikyti naudoti licencijuotame tinkle ir veikiantys apibrėžtais dažniais, nesvarbu, ar jie turi kitą paskirtį, ar ne;
            
         
               b)
            
            
               integrinių grandynų prietaisai, pavyzdžiui, mikroprocesoriai ir centriniai procesoriai, prieš integravimą į galutiniam vartotojui skirtas prekes;
            
         
               c)
            
            
               žaidimų pultai, kurie, atsižvelgiant į jų tikslines savybes ir pagrindines funkcijas, yra skirti vaizdo žaidimams ir kitiems kompiuteriniams žaidimams žaisti, nesvarbu, ar jie turi kitą paskirtį, ar ne;
            
         
               d)
            
            
               nešiojamieji ir planšetiniai kompiuteriai.
            
         Ši leidžianti nukrypti nuostata taikoma prekių, kurių apmokestinamoji vertė yra lygi arba didesnė už 10 000 EUR, tiekimui.
   2 straipsnis
   1 straipsnyje numatytai leidžiančiai nukrypti nuostatai taikoma sąlyga, kad Nyderlandų Karalystė prekes tiekiantiems apmokestinamiesiems asmenims, kuriems pagal šį sprendimą taikomas atvirkštinis apmokestinimas, turi nustatyti tinkamas ir veiksmingas kontrolės ir ataskaitų teikimo prievoles.
   3 straipsnis
   Šis sprendimas įsigalioja pranešimo apie jį dieną.
   Šis sprendimas netenka galios ne vėliau kaip 2013 m. gruodžio 31 d. arba įsigaliojus Sąjungos taisyklėms, kuriomis leidžiama visoms valstybėms narėms patvirtinti tokias priemones, kuriomis nukrypstama nuo Direktyvos 2006/112/EB 193 straipsnio, žiūrint, kuri data ankstesnė.
   4 straipsnis
   Šis sprendimas skirtas Nyderlandų Karalystei.
   
      Priimta Briuselyje 2013 m. kovo 5 d.
      
         
            Tarybos vardu
         
         
            Pirmininkas
         
         M. NOONAN
      
   
   
      (1)  OL L 347, 2006 12 11, p. 1.